Vermiste vrou dalk by Voëlklip doodDie pale wat om ‘n draai by die Voëlklipkrans aangebring is. (Foto: Verskaf) Die liggaam van ’n vrou is Dinsdag in ’n motorwrak by die Voëlklipkrans in Heroldsbaai gevind nadat die motor vermoedelik vroeër die dag by dié berugte krans afgestort het. Daar word vermoed dat die liggaam dié van Jo-Anne Lourens is wat verlede week as vermis aangemeld is. ’n Formele uitkenning moet egter nog gedoen word, het kapt. Malcolm Pojie, polisiewoordvoerder, gesê. Pojie sê daar is gister na Lourens in die omgewing van die Voëlklipkrans gesoek toe die voorsitter van die gemeenskapspolisiëringsforum (GPF) in George omstreeks 16:00 sleepmerke op die pad en toe ’n motorwrak gewaar het. Die liggaam van ’n vrou was nog in die motor vasgekeer. Die motor het op dieselfde plek by die krans afgestort waar Conrad Maree verlede maand in sy bakkie afgestort het. Dit is egter nie dieselfde plek waar Heidi Scheepers en haar twee jong kinders in Oktober 2019 in hul grys Volkswagen Caravelle by die krans af is nie, het Pojie aan Maroela Media gesê. ’n Geregtelike doodsondersoek word gedoen en geen vuilspel word vermoed nie. Dit is die soveelste lewe wat by die Voëlklipkrans verlore gegaan het – reeds die tweede vir vanjaar. Maroela Media het vroeër berig tientalle pale van 1,8 m lank is verlede jaar by Voëlklipkrans staangemaak om te verhoed dat motors by die krans afstort. ’n Informele parkeerterrein by die krans is nou ook nie meer toeganklik nie nadat dit met klippe toegepak is. Lees al Maroela Media se berigte oor die voorvalle by Voëlklip hier.